REGULAMENTUL (CE) NR. 1267/2007 AL COMISIEI
din 26 octombrie 2007
privind condițiile speciale de acordare a ajutorului pentru depozitarea în regim privat a cărnii de porc
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2759/75 al Consiliului din 29 octombrie 1975 privind organizarea comună a pieței în sectorul cărnii de porc (1), în special articolul 4 alineatul (6) și articolul 5 alineatul (4),
întrucât:
(1)
Se pot lua măsuri de intervenție în privința cărnii de porc în cazul în care pe piețele comunitare reprezentative prețul mediu pentru carcasele de porc este mai mic de 103 % din prețul de bază și există probabilitatea că va rămâne inferior acestui nivel.
(2)
Prețurile de piață au scăzut sub nivel și, având în vedere tendințele sezoniere și ciclice, această situație ar putea continua.
(3)
Este necesar să se ia măsuri de intervenție. Acestea pot fi limitate la acordarea de ajutor pentru depozitarea privată în temeiul Regulamentului (CEE) nr. 3444/90 al Comisiei din 27 noiembrie 1990 de stabilire a normelor de acordare a ajutorului pentru depozitarea în regim privat a cărnii de porc (2).
(4)
În temeiul articolului 3 din Regulamentul (CEE) nr. 2763/75 al Consiliului din 29 octombrie 1975 de stabilire a normelor generale de acordare a ajutorului pentru depozitarea privată a cărnii de porc (3), Comisia poate decide să reducă sau să extindă perioada de depozitare. Ca și în cazul valorii ajutoarelor destinate unor anumite perioade de depozitare, trebuie stabilită valoarea ajutoarelor care urmează să fie adăugate sau deduse în cazul în care Comisia adoptă o astfel de decizie.
(5)
Pentru a facilita activitatea administrativă și de control legată de încheierea contractelor, trebuie stabilite cantități minime.
(6)
Garanția trebuie fixată la un nivel care să asigure îndeplinirea obligațiilor contractuale de către proprietarii depozitelor.
(7)
Comitetul de gestionare a cărnii de porc nu a emis un aviz în termenul fixat de președintele său,
ADOPTĂ PREZENTUL REGULAMENT:
Articolul 1
(1) Începând cu 29 octombrie 2007, cererile de ajutor pentru depozitare privată pot fi depuse în conformitate cu Regulamentul (CEE) nr. 3444/90. Lista produselor eligibile pentru ajutor și sumele corespunzătoare sunt precizate în anexă.
(2) În cazul în care Comisia extinde sau reduce perioada de depozitare, intensitatea ajutorului se ajustează în consecință. Suplimentele și deducerile pe lună și pe zi sunt menționate în coloanele 6 și 7 din anexă.
Articolul 2
Cantitățile minime pentru fiecare contract și produs sunt următoarele:
(a)
10 tone pentru produsele dezosate;
(b)
15 tone pentru alte produse.
Articolul 3
Garanția reprezintă 20 % din ajutoarele stabilite în anexă.
Articolul 4
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 26 octombrie 2007.